ΓΡΑΠΤΗ ΕΡΩΤΗΣΗ E-0342/98 υποβολή: Cristiana Muscardini (NI) προς την Επιτροπή (17 Φεβρουαρίου 1998)

Θέμα: Κρίση στον τομέα του ρυζιού

Όπως δυστυχώς προβλεπόταν, η κρίση της αγοράς ρυζιού πλήττει σκληρά τους κοινοτικούς παραγωγούς και ιδιαίτερα εκείνους της Βόρειας Ιταλίας. Στα μέτρα λιτότητας και τις φορολογικές επιβαρύνσεις που επιβάλλει η κυβέρνηση για την τήρηση των παραμέτρων του Μάαστριχτ, στις εξεγέρσεις των συνδικαλιστικών οργανώσεων γάλακτος που από μερικούς μήνες διαμαρτύρονται για το άλυτο θέμα των προστίμων και τη μεταρρύθμιση του συστήματος των ποσοστώσεων, στους φόβους που υφέρπουν σε ευρείς γεωργικούς τομείς με προοπτική τη διεύρυνση της Ένωσης και των συνακολούθων αρνητικών επιπτώσεων σε ορισμένες περιοχές - χαρακτηριζόμενες από οικονομική αποτελμάτωση και υψηλά ποσοστά ανεργίας - προστίθενται σήμερα οι διαδηλώσεις των ορυζοπαραγωγών στις οποίες εμπλέκονται άνω των 6000 οικογενειών και εκμεταλλεύσεων μόνο στην επαρχία του Vercelli.

Έχοντας υπόψη ότι η κοινή γνώμη θεωρεί αιτία των δυσχερειών αυτών την Ευρωπαϊκή Ένωση και ότι η κρίση έχει διαρθρωτικές καταβολές, πιθανώς δε επιβαρύνθηκε μεταξύ άλλων και από την καθιέρωση του συστήματος σωρρευτικής είσπραξης που εφαρμόζεται στην εισαγωγή ημιακατεργάστου ρυζιού και λαμβάνοντας γνώση του ότι είναι αδύνατο να αναδιαρθρωθούν βραχυπρόθεσμα και ριζικά οι γεωργικές εκμεταλλεύσεις σε μία προσπάθεια ευθυγράμμισης των τιμών στην παγκόσμια αγορά,

Με αυτές τις συνθήκες η Επιτροπή:

1. Δεν θεωρεί σκόπιμο, δεδομένου του ότι εξακολουθούν να υφίστανται σοβαρές διαταραχές στην κοινοτική αγορά ρυζιού, να παρατείνει τη ρήτρα διασφάλισης που προβλέπει ο κανονισμός 764/97 ο οποίος πλησιάζει στη λήξη του;

2. Δεν θεωρεί αναγκαία την περαιτέρω μεταρρύθμιση της κοινής οργάνωσης αγορών εις τρόπο ώστε να προσαρμοσθεί στην πρωταρχική ανάγκη διασφάλισης μιας αρμονικής ανάπτυξης της αγοράς ρυζιού;

3. Δεν θεωρεί ανησυχητικά τα συνεχή αυτά κύματα αντιπάθειας μεγάλων κατηγοριών πολιτών έναντι της ευρωπαϊκής πολιτικής;

Απάντηση του κ. Fischler εξ ονόματος της Επιτροπής (13 Μαρτίου 1998)

1. Στη συνέχεια της απόφασης 97/803/ΕΚ του Συμβουλίου, της 24ης Νοεμβρίου 1997, για την ενδιάμεση αναθεώρηση της απόφασης 91/482/ΕΟΚ σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα, το Συμβούλιο προσάρμοσε το καθεστώς εισαγωγής ρυζιού καταγωγής των Υπερπόντιων Χωρών και Εδαφών (ΥΧΕ) ((ΕΕ L 329 της 29.11.1997 )). Ο κανονισμός (ΕΚ) αριθ. 2603/97 της Επιτροπής καθορίζει τις λεπτομέρειες για την εφαρμογή του καθεστώτος αυτού, καθώς και για την εφαρμογή του καθεστώτος εισαγωγής ρυζιού καταγωγής των κρατών της Αφρικής, της Καραϊβικής και του Ειρηνικού (ΑΚΕ) ((ΕΕ L 351 της 23.12.1997 )).

Η σώρευση καταγωγής ΑΚΕ/ΥΧΕ έγινε δεκτή στο πλαίσιο συνολικής ετήσιας ποσότητας 160.000 τόνων εκφραζόμενης σε ισοδύναμο αποφλοιωμένου ρυζιού, στην οποία περιλαμβάνεται η δασμολογική ποσόστωση 125.000 τόνων για το ρύζι καταγωγής των κρατών ΑΚΕ που προβλέπεται στην τέταρτη σύμβαση της Λομέ.

Δεδομένου ότι ο εν λόγω κανονισμός τέθηκε σε ισχύ την 1η Ιανουαρίου 1998, δεν δικαιολογείται η παράταση της εφαρμογής των μέτρων διασφάλισης για το ρύζι καταγωγής ΥΧΕ.

2. Προς το παρόν, η Επιτροπή εξετάζει ορισμένες προσαρμογές της κοινής οργάνωσης αγοράς του ρυζιού, οι οποίες ενδέχεται να αποδειχθούν απαραίτητες μετά την απώλεια ανταγωνιστικότητας του ευρωπαϊκού ρυζιού σε σχέση με το ρύζι καταγωγής τρίτων χωρών.

3. Η Επιτροπή κατανοεί τις ανησυχίες που εκφράζουν ορισμένες επαγγελματικές κατηγορίες σχετικά με το μέλλον του τομέα του ρυζιού στην Ευρώπη. Διαβεβαιώνει το Αξιότιμο Μέλος του Κοινοβουλίου ότι οι ανησυχίες αυτές τυγχάνουν ιδιαίτερης προσοχής, προκειμένου να εξευρεθούν ικανοποιητικές λύσεις για όλο τον κλάδο.